Boer red man uit brandende bakkie: ‘Dit was genade van Bo’Stoffel Boshoff. Foto: Facebook ŉ Vrystaatse boer het oornag ŉ held geword nadat hy ŉ pa van vier kinders van ŉ gewisse dood gered het toe hy hom uit ŉ brandende bakkie getrek het minute voordat die voertuig se petroltenk ontplof het. Stoffel Boshoff (29), ŉ bestuurder op die plaas Olienkop in die Vredefort-distrik, het aan Maroela Media vertel hoe “adrenalien en genade van Bo” hom gehelp het om sonder vrees die dik rook en vlamme te trotseer om Tefo Lenyora na veiligheid te trek. Boshoff het gesê hy het Woensdag van ŉ ander plaas na Olienkop aangery gekom, toe hy dik rook teen die grensdraad, wat langs die teerpad voor die plaas verbyloop, gesien het. “Ek het eers nie geweet wat dit is nie, maar toe ek naderkom, het ek gesien dit is ŉ bakkie wat brand,” het hy gesê. “Ek vermoed die bestuurder het dalk aan die slaap geraak of iets het gebeur dat hy in ŉ boom langs die pad vasgery en die bakkie aan die brand geslaan het.” Hy het nader gehardloop en eers een van die agterdeure oopgemaak om te kyk of iemand op die agtersitplek sit. “Ek het gesien daar is niemand agterin nie, maar in die bestuurdersitplek was ŉ bewustelose man. Bloed het by sy neus en mond uitgeloop en sy gesig en hande was al pienk soos die vel gebrand het. Hy het ŉ trui aangehad en stukke van die trui het in sy arms begin insmelt.” Die brandende bakkie. Foto: Verskaf Boshoff sê hy het, sonder om te dink, in die bakkie in gebuk om die man na veiligheid te trek. In die proses het sy vingers gebrand en die smeltende sonskerm van die bakkie het op sy hande gedrup en in sy vel in gebrand. “Mens doen maar snaakse goed wanneer so baie adrenalien deur jou lyf trek. Ek het net geweet ek moet die man uitkry, ek het nie regtig daaraan gedink dat dit ŉ petrolbakkie kon wees waarvan die tenk maklik kon ontplof nie.” Nadat Boshoff Lenyora weg van die bakkie gesleep het, het hy dadelik ŉ ambulans ontbied. “So 8 of 10 minute nadat ek hom uitgehaal het, het ek net ŉ harde slag gehoor en toe brand die bakkie ordentlik,” het hy gesê. Volgens Boshoff is Lenyora eers na ŉ hospitaal in Kroonstad geneem voordat hy na die Milpark-hospitaal in Johannesburg oorgeplaas is. Hy het later verneem Lenyora is ŉ Eskom-werker wat getroud is en vier kinders het. “Ek het Sondag gehoor hy is in ŉ kritieke toestand in die waakeenheid van die hospitaal en is aan ŉ ventilator gekoppel, maar sy toestand is glo darem stabiel,” het Boshoff gesê. “Ek is net bly ek het betyds daar aangekom. As ek ŉ paar minute later eers die bakkie gesien het, was dit verby met hom. Ek is bly ek kon hom help en ek hoop dat hy ten volle sal herstel en sodat hy kan teruggaan na sy gesin toe.”